In nomine Domini, amen. Anno Incarnationis ejusdem millesimo trecentesimo tertio decimo, mense junii, ego Hyolandis de Villa Arnulphi, quondam filia Guillelmi Besordi de Villa Arnulphi, domicelli, uxorque nobilis viri domini Odonis de Sinemuro, domini de Monthiliis, militis, notum facio universis presentibus et futuris quod ego sponte, scienter et provide, in hoc considerata utilitate mea et commodo evidenti, de auctoritate et assensu predicti mariti mei, michi in hiis que sequntur auctoritatem prestantis et mandatum speciale, facio pro me et meis permutationem perpetuam et excambium perpetuum cum viris venerabilibus et discretis decano et capitulo Eduensi in modum qui sequitur: videlicet quod pro eo quod dicti decanus et capitulum nomine permutationis pure, perpetue et legitime michi et meis heredibus tradunt, concedunt et quittant imperpetuum Jaquetum Joberti de Macon, mansum suum, pertinencias et appendicias dicti mansi; item, liberos Johannini Le Baul; item, dictam la Bornate, relictam dicti le Bornat; item, liberos Martini dicti Baudon; item, liberos Guillelmi Baudon; item, Johannam, Perrenonam et Margaretam, sorores, filias quondam Marteneti dou Mailier, cum mansis, alis, pertinenciis et appendiciis predictorum, sitis in villa et finagio de Macon et in parochiatibus de Sancto Martino de Mari et de Sedeloco, qui quidem homines predicti sunt tailliabiles alte et basse et de manu mortua; item, totum illud quod dicti decanus et capitulum habent, habere possunt et debent in hominibus predictis, in mansis eorumdem, cum alis, pertinenciis et appendiciis dictorum mansorum, et in omnibus parochiatibus de Sancto Martino de Mari et de Sedeloco predictis, tam in tailliis, censivis, costumis, terciis, decimis, terris, pratis, nemoribus, aquis, justicia, dominio magnis et parvis quam rebus aliis quibuscunque et quocunque nomine censeantur; item, unam eminam avene costumalem ad mensuram Sedelocensem et duos denarios censuales anno quolibet decetero persolvendos, quam avenam cum dictis duobus denariis debent liberi domine Jaquete de Colongiis, de Sedeloco, de quodam manso sito apud Sedelocum inter domum dicti le Macuet et domum Regnaudi de Colongiis, de quibus vero predictis michi a dictis decano et capitulo traditis et concessis teneo me plenarie propagata penitus et contenta. Ego in permutationem et excambium omnium predictorum, de auctoritate et consensu quibus supra, trado, cedo, concedo in perpetuum atque quitto, pro me et meis heredibus, decano et capitulo antedictis pro ipsis et eorum successoribus hec omnia hic inferius contenta, que sunt et movent de proprio capite et hereditate meis: videlicet, terciam partem cujusdam pecie terre vocate les oiches Renart, site in parochiatu de Reclenes, que quidem pecia terre tota continet novem bicheteas terre; item, terciam partem campi des Avers, qui continet novem bicheteas terre; item, terciam partem des Argilliers qui continet novem bicheteas terre; item, unum campum qui vocatur li Yssars Moisson, et continet tres sexterias terre; item, campum situm de subtus viam per quam itur de Reclenes apud domum dictorum les Buxiz, et est juxta nemus dictorum decani et capituli situm, et continet quinque bicheteas terre; item, terciam partem cujusdam campi vocati campus dou Crot, qui continet quinque bicheteas terre; item, terciam partem campi siti ante domum Clerici, qui continet quinque bicheteas terre; item, terciam partem novem secturarum prati in duabus peciis, que quidem predicta omnia a me, ut dictum est, tradita partiuntur pro indiviso cum Johannino et Guillermino dictis les Saute Reaux, de Reclenes, et cum Micheto quondam filio domni Helie, hominibus meis; item, feudum omnium hereditagiorum que predicti Johanninus, Guillerminus et Michetus tenent et possident in parochiatu de Reclenes; item, feudum omnium hereditagiorum que Helietus quondam frater Guillermini predicti tenebat tempore quo decessit in parochiatu predicto; item, justiciam et dominium in omnibus et singulis rebus antedictis; item, totum jus meum quod habeo et habere possum in quodam prato vocato pratum de la Planche de Colonges, situm supra cheminum commune per quod itur de Reclenes apud Lucenayum, et continet duas sexturas; item et duodecim denarios censuales super quamdam peciam terre quam tenet Johanneta filia au Baranger, et partitur cum dictis les Sautereaux antedictis. De quibus vero predictis omnibus et singulis a me ut dictum est dictis decano et capitulo traditis et concessis, que de capite meo sunt et movent, me penitus devestio et dictos decanum et capitulum et eorum successores investio corporaliter de eisdem, nichil juris, proprietatis, possessionis vel reclamationis in eisdem penitus retinendo. Preterea quia res predicte michi a dictis decano et capitulo traditis ratione permutationis antedicte plus valeant quam res quas eisdem tradidi ut superius est expressum, actum est inter me et ipsos decanum et capitulum ac etiam ex pacto amicabiliter deductum quod ratione plus valentie ego et heredes mei solvemus et solvere tenebimus dictis decano et capitulo, apud Eduam, anno quolibet, imperpetuum infra festum apparitionis Domini sexaginta solidos Turon. annui et perpetui redditus, hoc tamen michi et meis salvo et retento quod quancito ego vel mei solvemus integre et perfecte dictis decano et capitulo aut eorum mandato simul et semel sexaginta libras Turon. pro dictis sexaginta solidis, quod a dictis sexaginta solidis et a prestatione eorumdem tunc erimus quitti penitus et immunes. Hec autem omnia et singula ego prefatus Odo, maritus predicte Hyolandis, volo, laudo, ratifico et gratanter accepto et dicte Hyolandi in predictis omnibus agendis meum assensum prebui et consensum. Promittentes nos predicti, etc. Actum in presentia Bertherii de Dyvione, notarii Eduensis, domini Alexandri de Thilio, militis, et domini Hugonis de Cusceyo, presbiteri, testium, ad hoc vocatorum, anno et mense predictis.